李伯時畫彌陀像贊
作者：釋德洪
朝代：宋

paragraphs: 以慈爲室，以忍爲衣。
法空爲座，示同體悲。
四十八願，爲世所歸。
如日沒時，鳥接翅飛。
大哉甘露，妙法縂持。
令我觀門，洞開坦夷。
諦見自心，妙絕知思。
是皈依處，真不思議。
律我意馬，使不妄馳。
光明現前，見白蓮池。
不假中陰，屈伸頃時。
欣然化生，如八歲兒。
何以至此，請審思之。
皆我精進，想力所持。
稽首妙湛，不動巍巍。
令一切衆，絕癡暗疑。
有同願者，但瞻導師。
脱然蟬蜕，出五濁泥。